ועדת הכנסת, כנסת 17, פרוטוקול מספר 143, 2007-07-25 09:30

יעקב מרגי: בוקר טוב.

יעקב מרגי: אני מתכבד לפתוח את ישיבת ועדת הכנסת, ישיבה מס' 143.

יעקב מרגי: אני מקווה שהלך הרוחות בפרוזדור לא ישפיע על הוועדה.

יעקב מרגי: תשמרו על השקט.

יעקב מרגי: על סדר היום בקשת הממשלה להקדמת הדיון בהצעת חוק הביטוח הלאומי (תיקון מס' 101) (קידום השתלבותם של אנשים עם מוגבלות בשוק העבודה), התשס"ז-2007, לפני הקריאה הראשונה.

יעקב מרגי: אני מכבד את כבוד השר, שר הרווחה.

יצחק הרצוג: ההצעה הזאת היא באמת רגע היסטורי.

יצחק הרצוג: היא עברה פה אחד במועצת הביטוח הלאומי, מינהלת הביטוח הלאומי, הממשלה, ועדת שרים לחקיקה.

יצחק הרצוג: היא תולדה של ועדה שהוקמה בעקבות שביתת הנכים, כאשר אביגדור יצחקי הביא את הפיתרון לשביתת הנכים.

יצחק הרצוג: החוק הזה יעודד נכים בתמריצים משמעותיים לצאת לתעסוקה.

יצחק הרצוג: אני מבקש להביא את זה היום.

יצחק הרצוג: יש גם עתירה לבג"ץ של עמותת בית הגלגלים, מדוע הממשלה השתהתה בעניין.

יצחק הרצוג: מהרגע שנכנסתי הוצאתי את זה מההקפאה והחוק מונח לפניכם.

יצחק הרצוג: הבה נאשר אותו עוד היום בקריאה ראשונה.

יעקב מרגי: מי בעד לפטור מחובת הנחה?

אתי בן-יוסף: פה אחד.

יעקב מרגי: מי נגד?

יעקב מרגי: מי נמנע?

יעקב מרגי: תשעה הצביעו בעד, אין מתנגדים, אין נמנעים.

יעקב מרגי: בקשתה של הממשלה להקדמת הדיון בהצעת חוק הביטוח הלאומי (תיקון 101) אושרה.

יעקב מרגי: הפטור אושר לקריאה ראשונה.

יעקב מרגי: ב.

יעקב מרגי: הצעה להקמת ועדת חקירה פרלמנטרית בנושא קליטת ערבים בשירות הציבורי, של חבר הכנסת אחמד טיבי

יעקב מרגי: הנושא השני על סדר היום: הצעה להקמת ועדת חקירה פרלמנטרית בנושא קליטת ערבים בשירות הציבורי, של חבר הכנסת אחמד טיבי.

יעקב מרגי: אנחנו דוחים את זה להמשך סדר היום של הוועדה על פי בקשתו.

יעקב מרגי: הוא בדרך, הוא מתעכב.

יעקב מרגי: יש לנו גם תוספות על סדר היום, הן הונחו לפניכם.

יעקב מרגי: ג.

יעקב מרגי: בקשת הממשלה להקדמת הדיון בהצעת חוק המועצה להשכלה גבוהה (תיקון מס' 16) (תשלום גמול והוצאות לחברי המועצה וועדותיה), התשס"ז-2007, לפני הקריאה הראשונה

יעקב מרגי: בקשת הממשלה להקדמת הדיון בהצעת חוק המועצה להשכלה גבוהה (תיקון מס' 16) (תשלום גמול והוצאות לחברי המועצה וועדותיה), התשס"ז-2007, לפני הקריאה הראשונה – זאת תוספת לסדר היום.

יעקב מרגי: בבקשה.

אייל רק: כיום לא ניתן לשלם לחברי המועצה להשכלה הגבוהה והוועדות שלה, כולל הוועדה לתכנון ותקצוב גמול והחזר הוצאות.

אייל רק: לפי פסיקת בית המשפט העליון יש צורך בהסמכה בחוק, זאת אומרת בחקיקה ראשית.

אייל רק: כעת הממשלה מבקשת להקדים את הדיון כיוון שמדובר בהצעת חוק שהתחילה לפני שנתיים.

אייל רק: היא הייתה עם תיאומים רבים עם משרד האוצר, עם הוועדה הארצית.

אייל רק: אני רק רוצה שתדעו זה נועד לאפשר לאנשים במועצה להשכלה גבוהה - - -

יואל חסון: שהמל"ג יתחילו להתייחס לכנסת.

יואל חסון: המל"ג לא מגיעים לדיונים.

יואל חסון: פתאום מתייחסים לכנסת.

יואל חסון: מעניין.

אייל רק: אני רק אשלים, שלא ניתן, מאז מינוי חברי המועצה להשכלה גבוהה שנעשה לפני שלושה חודשים, לשלם מימון או החזר הוצאות.

אביגדור יצחקי: יש הרבה אנשים שמוכנים, דרך אגב, להיות במל"ג ללא תשלום הוצאות.

אביגדור יצחקי: כל האנשים שיושבים שם – אף אחד לא זקוק לכסף הזה.

אייל רק: אולי אני אסביר.

אביגדור יצחקי: זה כמו שבא מישהו שהתעסק עם השבויים והנעדרים לבקש ממני הוצאות.

אביגדור יצחקי: זרקתי אותו מכל המדרגות.

אביגדור יצחקי: יש דברים שלא מבקשים עליהם כסף, גם אם זה זמן.

אביגדור יצחקי: גם אם זה זמן.

אייל רק: מדובר בגמול והחזר הוצאות לחברי ועדות אקדמיות שלא מקבלים שום החזר הוצאות.

מאיר פרוש: ממתי הם לא מקבלים?

מאיר פרוש: קיבלו פעם?

קריאה: כל החיים הם לא מקבלים.

יעקב מרגי: אל תתייחס לשאלות, תסיים ואחר כך תשלים.

אייל רק: מדובר בהסכמה שתאפשר לשלם לנציגי הציבור, לא אלה שהם פרופסורים.

אביגדור יצחקי: שלא יהיו.

יעקב מרגי: אביגדור, בבקשה.

יעקב מרגי: די.

אייל רק: לאלה שמקדישים את זמנם לוועדות שמופעלות על ידי המועצה.

יעקב מרגי: תודה.

יעקב מרגי: חבר הכנסת אורי אריאל רוצה להתייחס.

אורי אריאל: אני רוצה להציע לחבריי לוותר על הפטור הזה.

אורי אריאל: אני חושב שיש פה הסכמה.

אורי אריאל: אין פה דבר מה מיוחד בקשה הזו, ובעיקר יש השלכה לכל המועצות, כל הרשויות, כל העולם ואשתו.

אורי אריאל: למה הם ולא אחרים.

אורי אריאל: לא רוצים - שלא יעבדו.

אורי אריאל: תודה ליושב הראש.

יעקב מרגי: תודה.

יעקב מרגי: חבר הכנסת יואל חסון בבקשה.

יואל חסון: אני שמח לראות פה נציגים של המל"ג.

יואל חסון: משרד החינוך, בכלל, אפילו אין לו תומכים לבוא ולהסביר.

יואל חסון: הרי אנחנו יכולים לשמוע פה דוגמאות של אנשי מל"ג שלא מתייחסים להזמנות של ועדת החינוך בכנסת, שלא מתייחסים אפילו למשרד החינוך.

יואל חסון: שמתייחסים כאילו הם גוף שלא קשור לאף אחד, גוף עצמאי, שלא מרגיש צורך לתת דין וחשבון לאף אחד.

יואל חסון: אבל מה, זה לא מפתיע אותי שבענייני כספים מוצאים את הזמן לבוא לוועדה.

יואל חסון: אני חושב שצריך להצביע נגד זה, אני חושב שלא צריך לפתוח את הפתח הזה.

יואל חסון: כמו שחבר הכנסת יצחקי אמר, יש מספיק אנשים ראויים ונציגי ציבור שישמחו לשבת בגוף הזה בלי לקבל החזרי הוצאות ובלי לקבל שכר.

יואל חסון: לכן, אני חושב שלא צריך לאשר את הבקשה וצריך להצביע נגד.

יעקב מרגי: תודה.

יעקב מרגי: חבר הכנסת מילר, בבקשה.

אלכס מילר: אדוני יושב הראש, עם כל הכבוד, דברים מסוג זה של הענקת משכורות והחזר הוצאות לאנשים שבעצם מכהנים בתוך מועצה כזו או אחרת, לא יכולים לעבוד בצורה כזאת.

אלכס מילר: אני מאמין שאם יש איזשהו דבר – שיסבירו לחברי הכנסת אותם אנשים, אותם 25 חברים במועצה להשכלה גבוהה, שהם נמצאים במצב סוציו-אקונומי כזה נמוך שהם לא יכולים להרשות לעצמם הוצאות כאלה ואחרות.

אלכס מילר: חבר מועצה בעיר כזו או אחרת כן יכול להרשות לעצמו, והוא לא מקבל שום החזרי הוצאות.

יעקב מרגי: תודה.

יעקב מרגי: חבר הכנסת הרב פרוש.

מאיר פרוש: לי אין ספק שהשרה לא מודעת לכך שמטעם המשרד בא מישהו כאן לוועדת הכנסת לבקש הבקשה לפטור.

מאיר פרוש: אני יודע שהיא לא מודעת – מה זה אני יודע?

מאיר פרוש: אני חושב שהיא לא מודעת מכיוון שיש לה כל כך הרבה מטלות.

אביגדור יצחקי: אתה טועה.

מאיר פרוש: יש לה כל כך הרבה מטלות שהיא לא מוצאת להן פתרון בתקציב שיש לה, כדי לבוא היום ולבקש לתת גמול לנציגי ציבור במועצה להשכלה גבוהה?

מאיר פרוש: אני רוצה לקוות – ואני אומר: אני בטוח, שהיא לא מודעת.

יעקב מרגי: תודה רבה.

יעקב מרגי: הצבעה, בבקשה.

אייל רק: יש לי התייחסות קצרה.

יעקב מרגי: התייחסות קצרה, בבקשה.

אייל רק: התייחסות קצרה להערה של חבר הכנסת אריאל.

אייל רק: יתר חברי התאגידים הסטטוטוריים מקבלים גמול מהחזר הוצאות לפי החקיקה.

אייל רק: כל חוק קובע בעצמו, ורק המועצה להשכלה גבוהה אין לה הסמכה לזה.

יעקב מרגי: בוא אני אומר בנימה אישית, בפעם הראשונה, שכדאי שיתקיים דיון מעמיק בנושא ולא בתוקף הוועדה הזו.

יעקב מרגי: מי בעד מתן פטור מחובת הנחה?

יעקב מרגי: מי נגד?

יעקב מרגי: מי נמנע?

יעקב מרגי: בעד- לא היו מצביעים.

יעקב מרגי: נגד- 8.

יעקב מרגי: נמנעו- 2.

יעקב מרגי: אי לכך, בקשתה לפטור של הממשלה למתן גמול לחברי המועצה להשכלה גבוהה, לא אושרה.

יעקב מרגי: ד.

יעקב מרגי: בקשת ועדת העבודה, הרווחה והבריאות להקדמת הדיון בהצעת חוק הביטוח הלאומי (תיקון מס' 99), התשס"ז-2007 לפני הקריאה השניה והשלישית

יעקב מרגי: הנושא הבא על סדר היום גם מונח לכם בתוספות.

יעקב מרגי: בקשת ועדת העבודה, הרווחה והבריאות להקדמת הדיון בהצעת חוק הביטוח הלאומי (תיקון מס' 99), התשס"ז-2007 לפני הקריאה השניה והשלישית.

יעקב מרגי: כן, בבקשה, כבוד השר.

יצחק הרצוג: אני אסביר.

יצחק הרצוג: הוועדה הזאת, הנכבדה, לפני כעשרה ימים, אישרה את הפטור בקריאה ראשונה.

יצחק הרצוג: מדובר בניסוי שהכנסת אישרה בנוגע לגמלת הסיעוד, לאפשר במקום גמלה בעין, דהיינו בשירות דרך חברות, ניסוי שמאפשר להציע לאזרחים לקבל את זה בתשלום ולהתקשר עם העובד.

יצחק הרצוג: אני עיכבתי את הניסוי מיולי לספטמבר, כדי לבנות ניסוי מושכל, להבטיח את טובת הקשיש לכל אורך הדרך, גם על פי הנחיות הועדה הזו.

יצחק הרצוג: אנחנו רק צריכים לאשר את זה היום בקריאה שניה ושלישית כדי לא להיות בהפרת החוק, ואכן להפעיל בספטמבר את הניסוי.

יצחק הרצוג: חבר הכנסת שרוני הואיל בטובו לגמור את העבודה הזו היום בבוקר.

יצחק הרצוג: אני מבקש פשוט את אישורכם כדי שהכנסת תאשר את זה.

יעקב מרגי: יש התייחסות, רבותיי?

יעקב מרגי: מי בעד מתן הפטור?

יעקב מרגי: מי נגד?

יעקב מרגי: מי נמנע?

יצחק הרצוג: אני רק רוצה לומר שוב לפרוטוקול: הניסוי היה בצורה הכי מושכלת ואחראית.

יצחק הרצוג: מנכ"ל משרדי בונה אותו עם הצוות של המשרד.

יעקב מרגי: עשרה בעד, אין מתנגדים אין נמנעים.

יעקב מרגי: אי לכך בקשת הפטור אושרה.

יעקב מרגי: אני מציע לשר לדבר עם חברתו לסיעה, שרת החינוך, איך להביא בקשה לפטור לכנסת.

קריאה: בואו נתקדם, יש לנו דיון חשוב שאנחנו צריכים לצאת אליו.

יעקב מרגי: אם תהיו יעילים וטובים, כמו שהייתם עד עכשיו – מוסכם עלי.

יעקב מרגי: חבר הכנסת רובי ריבלין.

יעקב מרגי: אני יכול לומר לך חבר הכנסת רובי ריבלין, לנאדיה חילו לא הייתי נותן להיכנס בצורה רמה כמו שנכנסת עכשיו.

יעקב מרגי: לשם הגילוי הנאות.

ראובן ריבלין: אני מתנצל אדוני היושב ראש.

ראובן ריבלין: ה.

ראובן ריבלין: חילופין בראשות ועדת המדע והטכנולוגיה

יעקב מרגי: בתוספת שלפניכם, חילופין בראשות ועדת המדע והטכנולוגיה – כפי שידוע לחברי ועדת הכנסת, בתחילת הקדנציה היו אמורים להיות חילופים בוועדה לפניות הציבור בין חברת הכנסת סופה לנדבר שמכהנת כיום כיושבת ראש הוועדה, לבין חבר הכנסת בני אלון.

יעקב מרגי: בהבנות שהגיעו סוכם שחברת הכנסת סופה לנדבר ממשיכה עד סוף הקדנציה בוועדת פניות הציבור, וחבר הכנסת בני אילון ישמש כיושב ראש ועדת המדע מרגע שיוצבע בתוך הוועדה.

יעקב מרגי: ועדת המדע מופקדת היום, זמנית, בידיו של חבר הכנסת זבולון אורלב.

אביגדור יצחקי: מי סיכם את זה?

קריאות: - -

יעקב מרגי: אני אומר לך עם מי זה סוכם, ראש הממשלה באמצעות מזכיר הממשלה, מר עובד יחזקאל.

קריאות: - -

יעקב מרגי: בגלל זה אני אומר לכם.

יעקב מרגי: חזקה עליכם שאם אני מביא את זה - - -

אביגדור יצחקי: אני לא יודע את זה, אדוני היושב ראש.

אביגדור יצחקי: הסיכום הזה ממש לא מקובל עלינו.

אביגדור יצחקי: אני מבקש לא להעביר את זה היום, מפני שאנחנו לא יודעים את זה.

גדעון סער: אני רוצה להודיע ליושב ראש הוועדה שהמפלגה הגדולה ביותר נפלה והוא יכול להמשיך לנהל את הישיבה.

קריאות: - -

יעקב מרגי: אה.

יעקב מרגי: בוועדת חוקה.

גדעון סער: כן.

יעקב מרגי: טוב.

יעקב מרגי: אני מעביר את זה לסוף סדר היום.

קריאות: - -

גדעון סער: אדוני היושב ראש, תרשום אותי בבקשה לדיון.

יעקב מרגי: אין דיון.

יעקב מרגי: כשיהיה דיון אני ארשום אותך.

קריאות: - -

ראובן ריבלין: מרגי, כשהם משתוללים תכריז על עשר דקות הפסקה.

יעקב מרגי: לא מכריז על שום הפסקה.

יעקב מרגי: אני אוציא אותם.

יעקב מרגי: רבותיי, להתייעצות של סיעת קדימה אני דוחה את הנושא של ועדת המדע לסוף סדר היום.

גדעון סער: אני מבקש לדבר, אדוני היושב ראש.

יעקב מרגי: כשנדבר על זה, תדבר.

יעקב מרגי: אין החלטה.

יעקב מרגי: אין דיון.

גדעון סער: אבל אני רוצה לדבר.

גדעון סער: תן לי.

יעקב מרגי: כאשר נעלה את זה אני אתן לך לדבר.

גדעון סער: אבל זה לא כשנעלה.

גדעון סער: יש הפרה מול האופוזיציה ומול חבר כנסת בבניין הזה במשך חודש וחצי, בניגוד לסיכומים של הועדה המסדרת.

יעקב מרגי: נגמר?

גדעון סער: לא נגמר.

גדעון סער: חבר הכנסת מרגי, אם זו היתה זכות שלכם, הייתי מצפה ממך שתילחם עליה.

יעקב מרגי: גדעון, אתה יודע מה, אתה מזכיר לי ואני אומר את זה כל הזמן – הגבאי בבית הכנסת מעיר לאלה שבאו בזמן על אלה שלא באו בזמן.

יעקב מרגי: אני הבאתי את זה לסדר היום.

גדעון סער: אבל למה לדחות את זה?

יעקב מרגי: אני דוחה את זה לסוף סדר היום.

יעקב מרגי: זה הכול.

יעקב מרגי: חבר הכנסת רובי ריבלין, בואו נעשה את זה מהר.

יעקב מרגי: ו.

יעקב מרגי: קביעת ועדות לדיון בהצעות החוק הבאות:

יעקב מרגי: חבר הכנסת טיבי, עוד לא היה הנושא שלך.

יעקב מרגי: טוב, רבותיי, קביעת ועדות לדיון בהצעות החוק.

יעקב מרגי: 1.

יעקב מרגי: הצעת חוק לעידוד הצמיחה לעסקים קטנים ובינוניים (תיקוני חקיקה), התשס"ז-2006, הצעת החוק של חבר הכנסת גדעון סער (פ/1718/17).

יעקב מרגי: ההצעה נדונה ביום 20 ביוני 2007.

יעקב מרגי: נשמעו הצעות להעביר את הצעה לדיון בוועדת הכספים, ועדת הכלכלה.

יעקב מרגי: יושב ראש ועדת הכלכלה סבור כי יש להעביר את ההצעה לדיון בוועדת הכלכלה מן הנימוק שהנושא בתחומה של ועדת הכלכלה.

יעקב מרגי: יושב ראש ועדת הכספים לא ביקש שום דבר מהוועדה.

יעקב מרגי: הייעוץ המשפטי אומר שיכול להיות גם ועדת הכספים וגם ועדת הכלכלה.

יעקב מרגי: לכן, אני מביא את זה להצבעה.

יעקב מרגי: מי בעד ועדת הכלכלה?

יעקב מרגי: מי נגד?

יעקב מרגי: מי נמנע?

יעקב מרגי: 15 הצביעו בעד, אין מתנגדים, אין נמנעים.

יעקב מרגי: הצעת החוק הנדונה – פ/1718/17 – תועבר לדיון בוועדת הכלכלה.

אחמד טיבי: אני חשבתי שאאחר כי היתה לי פגישה.

אחמד טיבי: עכשיו אני פה.

אחמד טיבי: לכן, אני מבקש אדוני - - -

יעקב מרגי: אחרי קביעת ועדות לדיון נטפל בנושא שלך.

אחמד טיבי: אתה מעביר את זה לסוף סדר היום?

יעקב מרגי: לא אחרי סדר היום, אחרי קביעת הוועדות.

יעקב מרגי: 2.

יעקב מרגי: הצעת חוק ביטוח בריאות ממלכתי (תיקון-הפחתת התקופה להגבלת זכותו של תושב שחזר לישראל), הצעת חברי הכנסת משה גפני ושלי יחימוביץ' (פ/2259/17).

יעקב מרגי: ההצעה נדונה ביום 11 ביולי 2007.

יעקב מרגי: נשמעה הצעה להעביר את הצעת החוק לוועדת העבודה, הרווחה והבריאות.

יעקב מרגי: יושב ראש ועדת העבודה, הרווחה והבריאות מבקש להעביר את הצעת החוק אליו מן הנימוק שהנושא הוא מתחום ענייני ועדת העבודה והרווחה.

יעקב מרגי: הייעוץ המשפטי סובר שוועדת העבודה, הרווחה והבריאות היא שצריכה לדון בהצעת החוק הזו.

יעקב מרגי: אי לכך, אני מביא את זה להצבעה, אם אין התייחסות.

יעקב מרגי: מי בעד להעביר את הצעת החוק לוועדת העבודה, והרווחה והבריאות?

יעקב מרגי: מי נגד?

יעקב מרגי: מי נמנע?

יעקב מרגי: 14 הצביעו בעד, אין מתנגדים, אין נמנעים.

יעקב מרגי: יועבר לדיון בוועדת העבודה הרווחה והבריאות.

יעקב מרגי: יש לי כאן הצעות חוק זהות שנידונו ב-18 ביולי 2007 - שלראשונה יחוקק חוק שקונס על זכות אזרחית.

קריאה: לא קונס, זה לא נכון.

יעקב מרגי: זו דעתי.

יעקב מרגי: רבותיי, אנחנו נצביע על כל החוקים האלה ביחד, הם זהים.

ראובן ריבלין: רק ועדה אחת תטפל בהם.

ראובן ריבלין: בכולם יחד.

יעקב מרגי: הצעות חוק זהות – 3-4-5-6 שמספרן: 389/17, 2648/17, 1856/17 ו- 455/17 מדברות על הצעת חוק הבחירות לכנסת (תיקון-שלילת זכות לשכר ביום הבחירות ממי שאינו מצביע), של חברי הכנסת רוברט אילטוב וקבוצת חברי כנסת, גדעון סער וקבוצת חברי כנסת, אורית נוקד וקבוצת חברי כנסת ושל יואל חסון.

יעקב מרגי: רבותיי, העמדה של הייעוץ המשפטי היא להעביר את זה לוועדת חוקה, חוק ומשפט.

יעקב מרגי: מי בעד להעביר את זה לוועדת חוקה חוקה ומשפט?

ראובן ריבלין: לא יכול להיות במקום אחר.

יעקב מרגי: מי נגד?

יעקב מרגי: מי נמנע?

יעקב מרגי: אושר פה אחד, 16 בעד, הצעות החוק הנ"ל יועברו לדיון בוועדת החוקה, חוק ומשפט.

יעקב מרגי: הצעת חוק חסינות חברי הכנסת, זכויותיהם וחובותיהם (תיקון-זכאות לדרכון דיפלומטי), התשס"ז-2007 של חבר הכנסת ניסים זאב (פ/2818/17).

יעקב מרגי: רבותיי, עוד פעם הערה למזכירות הכנסת, חבל שהם לא כאן.

יעקב מרגי: כשאומרים: ועדת הכנסת, לא בכל מקרה זה צריך לבוא להצבעה בוועדת הכנסת.

יעקב מרגי: זה שייך לוועדת הכנסת.

יעקב מרגי: עכשיו זה הליך מיותר וחבל.

יעקב מרגי: לא היו דיעות.

יולי יואל אדלשטיין: לא, לא.

יולי יואל אדלשטיין: היו דיעות.

יולי יואל אדלשטיין: אני ניהלתי את הישיבה.

יעקב מרגי: אתה מדבר על חבר הכנסת ניסים זאב.

יעקב מרגי: הוא הגיש.

יעקב מרגי: לא נשמעו הצעות להעביר את ההצעה.

יולי יואל אדלשטיין: אז פשוט כנראה הפרוטוקול לא שמע, כי אני הייתי שולח את זה לוועדת הכנסת.

יולי יואל אדלשטיין: מישהו צעק משהו – קונדס – ועדת עובדים זרים או משהו כזה.

קריאה: לא במקרה הזה.

יולי יואל אדלשטיין: במקרה הזה זה מה שהיה.

יולי יואל אדלשטיין: זה גם מתאים לחוק הספציפי הזה.

יעקב מרגי: נגמר, תודה.

יעקב מרגי: רבותיי, מי בעד להעביר לוועדת הכנסת לדיון?

יעקב מרגי: יש הצעת חוק בעד שכבר מונחת על השולחן.

יעקב מרגי: מי נגד?

יעקב מרגי: מי נמנע?

יעקב מרגי: 15 בעד, מתנגדים אין.

יעקב מרגי: יעבור לדיון בוועדת הכנסת.

יעקב מרגי: 8.

יעקב מרגי: הצעת חוק יישום תוכנית ההתנתקות (תיקון-מחיקת רישום פלילי), התשס"ז-2007, של חבר הכנסת אליהו גבאי (פ/2196/17).

ראובן ריבלין: יש שתי הצעות חוק.

יעקב מרגי: נכון, בואו נצביע על שתיהן ביחד.

יעקב מרגי: 9.

יעקב מרגי: הצעת חוק החנינה בעניין תוכנית ההתנתקות, התשס"ז-2007, של חבר הכנסת ראובן ריבלין וקבוצת חברי כנסת (פ/2797/17).

ראובן ריבלין: אחת זה רישום פלילי ואחת זה חנינה.

יעקב מרגי: הייעוץ המשפטי סובר שצריך להעביר את זה לוועדת חוקה, חוק ומשפט, מי בעד?

ראובן ריבלין: מספר חברי הכנסת ביקשו להעביר לוועדת חוץ וביטחון.

ראובן ריבלין: התייעצתי עם ועדת החוקה, חוק ומשפט, שכן בהחלט ממבט ראשון נראה כי עמדתה של היועצת המשפטית היא שהעניין הוא במהלך עניינים רגיל בסמכותה של ועדת חוקה, חוק ומשפט.

ראובן ריבלין: יחד עם זה שוחחתי עם שני יושבי ראש הוועדות, גם יושב ראש ועדת החוץ והביטחון – שכן מדובר על עבירות שנעשו גם מחוץ לשטח הריבון של מדינת ישראל – גם עם יושב ראש ועדת חוץ ובטחון, שהסכים לקבל ולדון בנושא וגם עם יושב ראש ועדת החוקה, חוק ומשפט.

ראובן ריבלין: ציינתי בפני יושב ראש ועדת חוקה, חוק ומשפט את הבנתי, למרות נטיית לבי, שבהחלט הסמכות היא בידיו.

ראובן ריבלין: שאלתי אותו האם הסכים שזה יהיה בועדת חוץ ובטחון, שכן זה לא משולל היגיון ועד כמה שאני הבנתי – כי הוא נמצא פה.

ראובן ריבלין: אם הוא לא היה פה הייתי אומר בוודאות שהוא אמר לי שהוא מסכים שזה יידון בוועדת חוץ ובטחון.

ראובן ריבלין: הואיל והוא נמצא פה אפשר לשאול אותו.

ראובן ריבלין: מבחינת יושב ראש ועדת חוץ ובטחון – הוא הביע את הסכמתו, ואני אומר זאת בשמו.

יעקב מרגי: יושב ראש ועדת חוקה, חוק ומשפט.

מנחם בן-ששון: שלושה משפטים קצרים.

מנחם בן-ששון: אמרתי לחבר הכנסת ריבלין שזה כפוף להתייעצות שלי עם הייעוץ המשפטי.

מנחם בן-ששון: אני קיבלתי את הייעוץ המשפטי לגבי חוק חנינה.

מנחם בן-ששון: עד היום הזה היה אמנם מקרה אחד, אבל התביעות נדונו בוועדת חוקה, חוק ומשפט וגם הפעם אני מבקש שזה יהיה בוועדת חוקה, חוק ומשפט.

יעקב מרגי: טיבי, זהבה, מספיק כבר.

ראובן ריבלין: זה נוף חדש במולדת הכנסת, למרות ההסכמות.

יעקב מרגי: אחמד טיבי, אני קורא אותך לסדר פעם ראשונה.

יעקב מרגי: זהבה גלאון פעם שנייה לסדר.

יעקב מרגי: רבותיי, שמעתם את אחד המציעים, את חבר הכנסת ריבלין, שאומר שהוא מבקש להעביר את זה לוועדת חוץ ובטחון.

יעקב מרגי: הייעוץ המשפטי אומר ועדת חוקה, חוק ומשפט.

יעקב מרגי: שמענו את יושב ראש ועדת החוקה, חוק ומשפט.

גדעון סער: רגע.

גדעון סער: אני חושב שחשוב שהנושא הזה יידון בוועדת החוץ והביטחון.

גדעון סער: בסופו של דבר מדובר גם במהלך שבוצע א-פרופו תוכנית מדינית מסוימת.

גדעון סער: אני מופתע כי הבנתי שיש סיכום, אבל אני לא רוצה להיכנס לעניין זה כי לא הייתי בסוד העניין - - -

ראובן ריבלין: היה סיכום.

גדעון סער: נאמנים עלי הדברים של חבר הכנסת ריבלין, אבל נראה לי שגם ועדת החוץ והביטחון, בראשותו של צחי הנגבי, תוכל להתמודד עם הסוגיה הזו.

ראובן ריבלין: היה סיכום.

ראובן ריבלין: אני נגד בן-ששון לא יכול.

יעקב מרגי: חבר הכנסת אביגדור יצחקי, בבקשה.

אביגדור יצחקי: קודם כל, עם כל הכבוד לייעוץ המשפטי, אני חושב שדווקא לנושא הזה יש משמעות מרחיקת לכת לעתידה של מדינת ישראל ולקראת מה היא הולכת.

אביגדור יצחקי: אם דברים כאלה יחזרו על עצמם הדבר הזה צריך להישקל.

אביגדור יצחקי: מאחר שכל דבר מדיני כזה או אחר ייעשה בוועדת חוץ ובטחון גם לנושא הזה יש השלכה שהיא השלכה מדינית.

זהבה גלאון: מה זה שייך לחוץ וביטחון?

זהבה גלאון: רשויות האכיפה.

יעקב מרגי: זהבה גלאון לא קיבלת רשות דיבור.

יעקב מרגי: אל תפריעי לו.

אביגדור יצחקי: וזה אחד הדברים שלפי דעתי, יחד עם גורלם של המפונים, צריך להיות אבן היסוד של העתיד של מדינת ישראל בפעולות נוספות, במידה שייעשו.

אביגדור יצחקי: ואם לא נקבע את הכללים כמו שצריך, כמו שאנחנו רואים אותם במקום שבו יש לדברים לא רק השלכות משפטיות וחוקיות אלא גם השלכות מדיניות, אני חושב שהדבר הזה צריך להיות בוועדת חוץ וביטחון.

יעקב מרגי: חבר הכנסת חסון.

יואל חסון: אני מכבד גם את הייעוץ המשפטי ובוודאי גם את יושב ראש ועדת החוקה.

יואל חסון: אבל אני חייב לומר שההליך הזה הוא הליך חשוב, אני יודע שוועדת החוקה עמוסה מאד מכל הבחינות.

יואל חסון: אני חושב שזה משהו שצריך לקרות מהר ולוח הזמנים של קידום הצעת החוק הזאת הוא קריטי ביותר, ויש צורך להיכנס לתהליך הזה של החוק הזה במהרה בימינו.

יואל חסון: לכן אני חושב שוועדת החוץ והביטחןן מתאימה לדבר הזה, יכולה לתת מענה לדבר הזה.

יואל חסון: לכן, אני מציע לקדם את החוק הזה במסגרת ועדה זו.

יעקב מרגי: חברת הכנסת תירוש.

רונית תירוש: דעתי כדעתו.

יעקב מרגי: דעתו של מי?

יואל חסון: כדעתי.

רונית תירוש: של חבר הכנסת יואל חסון.

רונית תירוש: זה נושא שקשור יותר, להערכתי, לוועדת החוקה, אבל זה משהו על גבול האפור, בעיני.

רונית תירוש: ולכן בגלל העומס, בזה אני מחזקת את דבריו של חבר הכנסת חסון - - -

זהבה גלאון: בסוף אני מגינה עליך.

רונית תירוש: עניינית מדובר פה על הפרת חוק ולתת חנינה על זה, או לא לתת רישום פלילי – אלו דברים שעניינם בוועדת חוקה.

רונית תירוש: יחד עם זאת, זה לא לגמרי שחור ולבן ובגלל העומס – ואני מדגישה: בגלל העומס, ואני חוויתי כבר את העומסים של הוועדה – אני חושבת שיש מקום, בגלל שמדובר פה בדבר שיש בו משום הדחיפות, להעביר את זה לוועדת חוץ וביטחון.

יעקב מרגי: תודה, חברת הכנסת גלאון, לפנים משורת הדין.

זהבה גלאון: אדוני היושב ראש, אם יש ביטוי שמשקף או מקפל בתוכו את המשמעות של הוספת חטא על פשע, הביטוי למה שקורה כאן זה הדבר.

זהבה גלאון: אני אנמק.

זהבה גלאון: החטא הקדמון הוא עצם הצעת החוק הזו, שחברי הכנסת חושבים שבחקיקה הם יכולים להחליף את רשויות האכיפה ולהורות על ביטול רישום פלילי.

זהבה גלאון: זו שערוריה, אין קשר בין זה לבין מהלך ההנתקות והעובדה שצריך לדאוג למפונים והשערוריה שחלקם עוד יושבים בקרוואנים.

זהבה גלאון: זו שערוריה שצריך לטפל בה, צריך לבוא בטענות לממשלת קדימה, הממשלה הקודמת, שלא נתנה לזה מענה.

זהבה גלאון: העניין של מתן לגיטמציה להכות שוטרים וחיילים זה מעשה שלא ייעשה.

אורי אריאל: את דמגוגית.

אורי אריאל: זה לא בחוק.

אליהו גבאי: מתן לגיטמציה- מאיפה את ממציאה את הדברים האלה?

זהבה גלאון: אדוני היושב ראש, יש לי ויכוח למהות של החוק, אבל זה לא הדיון.

זהבה גלאון: יש משהו שוועדת הכנסת עושה זילות לגביו ולדעתי זה מה שצריך להטריד אותה היום.

זהבה גלאון: אין דבר כזה – אני שומעת את חבר הכנסת חסון אומר:

זהבה גלאון: יש לי הערכה לייעוץ המשפטי, אבל.

זהבה גלאון: ברגע שיש אבל, שמפקיעים את הדיון הזה שבמהות צריך להיות בוועדת החוקה ומפילים את זה על עניין של עומס, זה עושה זילות מהייעוץ המשפטי, זה עושה זילות מהעבודה של ועדות הכנסת.

זהבה גלאון: אני חושבת שאם חברים בוועדת הכנסת היום עושים זילות בזה כי זה מתאים להשקפת עולמם, מחר – הכדור הוא עגול.

זהבה גלאון: תמיד תזכרו שחיים משבת לשבת.

זהבה גלאון: היום אתם כאן, מחר – תזכרו איפה אתם יכולים להיות.

זהבה גלאון: תאמיני לי אני הייתי כבר בכל המקומות ומי שנותן יד אחת לזילות, אני מטילה דופי, כי מי שאומר עכשיו שהוא מעביר את זה לחוץ ובטחון - - -

רונית תירוש: אל תטילי דופי.

זהבה גלאון: חבר הכנסת יצחקי שיקולים לטווח.

זהבה גלאון: יאללה, מה זה ה"חארטה" הזאת.

יואל חסון: ייעוץ זה ייעוץ.

יואל חסון: אפשר לקבל אותו ואפשר לא.

נסים זאב: אם היו צריכים להביא לחקיקה קבלת החלטה של 256 מחבלים ששוחררו, זה היה צריך לבוא לוועדת חוץ וביטחון, כדי לקבל החלטה ברמה העקרונית.

נסים זאב: אבל ראש הממשלה קיבל החלטה חד צדדית כמחווה לאבו מאזן, לנו היתה הבטחה, לאנשי ש"ס.

נסים זאב: יושב ראש הוועדה, חבר הכנסת יעקב מרגי, לנו היתה הבטחה מראש הממשלה.

זהבה גלאון: איזו הבטחה?

נסים זאב: מראש הממשלה.

זהבה גלאון: איזה ראש ממשלה?

זהבה גלאון: איזו הבטחה?

זהבה גלאון: זה סקופ.

נסים זאב: היתה הבטחה שהוא ישקול בחיוב כלפי אותם אסירים.

נסים זאב: זה לא נעשה ולכן היה צורך בחקיקה.

נסים זאב: לדעתי זה בכלל ביזיון שיש צורך בחקיקה בכלל בדבר כזה.

נסים זאב: הממשלה לא מסתכלת במשקפיים שלה בשתי העינים שיש לה.

נסים זאב: במקביל לראות איזה מחווה נותנים לפלסטינאים ומאידך גיסא, מה לעשות עם הנערים שנמצאים עדיין בבתי סוהר.

נסים זאב: לכן אני אומר ככה: אם היה נושא של הדיון בקביעת עקרונות לגבי הנושא של סעיפי החוק, באמת מן הראוי שזה יידון בוועדת החוקה, חוק ומשפט.

נסים זאב: אבל עכשיו אנחנו לא באים לקבוע כללים.

נסים זאב: באים לומר משהו מעבר לזה קצת.

נסים זאב: זה נושא של חנינה.

נסים זאב: וגם אם אני אגיד את זה עוד חצי שעה, תתאזרו בסבלנות, כי עכשיו אני מדבר.

מנחם בן-ששון: רבותיי תראו, זו לא פעם ראשונה.

מנחם בן-ששון: זו כבר פעם שניה שזה קורה כאן, שבסוגיות מסוימות בא ראש ועדת חוקה ומסביר.

מנחם בן-ששון: אני דיברתי בזמנו על חוק האזרחות וניסיתי לטעון טענות מהותיות.

מנחם בן-ששון: הסברתם לי שיש חלוקת עבודה בכנסת, קיבלתי.

מנחם בן-ששון: אבל יש בכנסת חלוקת עבודה מהותית.

מנחם בן-ששון: אם התירוץ הוא תירוץ של סטופר – אני לא יודע כמה חוקים עברו לחברת הכנסת תירוש, למשל, אבל 50% מהם לפחות עבר בוועדת החוקה.

מנחם בן-ששון: נראה לי שהחוק נראה לא רע כשהוא גמר את העבודה שלו.

רונית תירוש: הוא נראה פנטסטי.

מנחם בן-ששון: יש ועדה שזו ההתמקצעות שלה, שזו עבודתה היומיומית.

מנחם בן-ששון: לקחת את זה מוועדת חוקה למקום אחר – זה לא כי ועדה אחרת היא לא טובה, אבל זה לא רלבנטי.

מנחם בן-ששון: קחו את זה לוועדת קישוט.

ראובן ריבלין: לא לא.

ראובן ריבלין: יש זיקה מפורשת לוועדת החוץ והביטחון.

אורי אריאל: אני מבקש לומר שני משפטים.

אורי אריאל: ההתייחסות של חברת הכנסת גלאון היא שערורייה ביותר מבחינתי.

זהבה גלאון: השערוריה זו ההצעה הזו.

אורי אריאל: תשתקי בבקשה.

זהבה גלאון: סליחה.

זהבה גלאון: מה זה תשתקי?

זהבה גלאון: מה זה ההתייחסות הזו?

אורי אריאל: אני לוקח את דבריי אחורנית.

אורי אריאל: אני לא אומר לזהבה תשתקי, כי לא מגיע לה שאני אגיד לה תשתקי.

אורי אריאל: אני מבקש להעביר את זה לוועדת החוץ והביטחון.

אורי אריאל: היה ראוי שהממשלה והיועץ המשפטי לממשלה היו לוקחים את היוזמה והיו עושים את זה בלי החוק.

אורי אריאל: אם הם לא עושים, אז הכנסת תטפל.

יעקב מרגי: מי בעד להעביר את זה לוועדת החוץ והביטחון?

יעקב מרגי: מי נגד?

יעקב מרגי: מי נמנע?

יעקב מרגי: 14 בעד ועדת חוץ וביטחון נגד 5, נמנעת אחת.

יעקב מרגי: שתי הצעות החוק יידונו בוועדת חוץ והביטחון.

יעקב מרגי: הצעת חוק הקרן לעידוד העסקת נשים, התשס"ו-2006, של חברת הכנסת עמירה דותן.

יעקב מרגי: (פ/668/17).

יעקב מרגי: נשמעו הצעות להעביר את הצעת החוק לוועדה לקידום מעמד האישה או לוועדת העבודה, הרווחה והבריאות.

יעקב מרגי: הייעוץ המשפטי בעד הוועדה לקידום מעמד האישה.

יעקב מרגי: יושבי ראש שתי הוועדות הגיעו להבנה שזה יהיה בוועדה לקידום מעמד האישה.

יעקב מרגי: מי בעד להעביר את זה לוועדה לקידום מעמד האישה?

יעקב מרגי: מי נגד?

יעקב מרגי: 15 בעד.

יעקב מרגי: אין מתנגדים.

יעקב מרגי: הצעת החוק תידון בוועדה לקידום מעמד האישה.

יעקב מרגי: 11-12.

יעקב מרגי: הצעות חוק שילוב עולים במערכת החינוך, התשס"ז-2007 של חבר הכנסת מיכאל מלכיאור וקבוצת חברי כנסת, (פ/2689/17).

יעקב מרגי: הצעת חוק שילוב עולים במערכת החינוך של חבר הכנסת אלכס מילר וקבוצת חברי כנסת (פ/2688/17).

יעקב מרגי: נשמעו הצעות להעביר את הצעת החוק לוועדת החינוך, התרבות והספורט, או לוועדת העליה, הקליטה והתפוצות.

יעקב מרגי: יושב ראש ועדת החינוך, התרבות והספורט מבקש להעביר את שתי ההצעות אליו.

יעקב מרגי: הייעוץ המשפטי סובר כי צריך להעביר את זה לוועדת החינוך, התרבות והספורט.

יעקב מרגי: יש התייחסות?

יעקב מרגי: אין.

יעקב מרגי: מי בעד להעביר לוועדת החינוך?

יעקב מרגי: מי נגד?

יעקב מרגי: מי נמנע?

יעקב מרגי: 14 בעד.

יעקב מרגי: אין מתנגדים.

יעקב מרגי: הצעות החוק הנ"ל יידונו בוועדת החינוך, התרבות והספורט.

יעקב מרגי: 13.

יעקב מרגי: הצעת חוק זכויות הסטודנט בשירות מילואים, התשס"ו-2006, של חבר הכנסת אלכס מילר וקבוצת חברי כנסת (פ/1139/17).

יעקב מרגי: במליאה לא נשמעו הצעות להעביר את הצעת החוק.

יעקב מרגי: הייעוץ המשפטי סובר שוועדת החינוך, התרבות והספורט צריכה לדון בהצעת החוק הנ"ל.

יעקב מרגי: יש התייחסות?

אביגדור יצחקי: אני חושב שזה עניין של חוץ וביטחון.

אביגדור יצחקי: אני אומר את זה ברצינות, אני אנמק את זה.

יעקב מרגי: תשמע את המציע ואחר כך תנמק.

אלכס מילר: העניין הוא שוועדת החוץ והביטחון דנה כרגע על הצעת חוק שירות המילואים הכללי ויש שם התייחסות גם לנושא הסטודנטים.

אלכס מילר: הרציונל הוא שהצעת חוק שירות המילואים יבוא כחבילה בכל הדברים שקשורים למילואים ולא להפריד את זה, כי בסופו של דבר יכול להיות שיהיו דברים שירצו להכניס לחוק המילואים והם יופיעו בחוק השני.

יעקב מרגי: תודה.

אביגדור יצחקי: כשאני הייתי סטודנט הייתי גם מג"ד במילואים והאוניברסיטה החליטה באופן חד צדדי לבטל את מועדי ג' שהיו מיועדים לחיילי המילואים.

אביגדור יצחקי: היחידי שעזר לי להחזיר אותם היה שר הביטחון דאז, עזר ויצמן עליו השלום.

אביגדור יצחקי: זה נושא ביטחוני ממדרגה ראשונה.

אביגדור יצחקי: זה נושא שבו מערכת הביטחון צריכה להביא למצב שחייל מילואים שנקרא לשירות למילואים יידע שזכויותיו לא נפגעות ולכן זה חייב להיות – כדי לעודד את שירות המילואים – במסגרת חוץ וביטחון.

יעקב מרגי: אורי אריאל.

אורי אריאל: בתור חייל אצל המג"ד אביגדור אני רוצה להסכים עם דבריו.

אורי אריאל: תודה.

יעקב מרגי: הייעוץ המשפטי.

ארבל אסטרחן: ההצעה כוללת התייחסויות לעניינים פנימיים במוסדות הלימוד: מועדי בחינה מיוחדים, הגשת עבודות, תשלומים, רישום לקורסים – דברים מהסוג הזה.

ארבל אסטרחן: זו התערבות מאד פנימית בהליכים שנמצאים בתוך מוסדות החינוך.

אביגדור יצחקי: אם אני יכול להשיב לה – מוסדות החינוך שוקלים את טובת מוסד החינוך.

אביגדור יצחקי: הם לא רואים את טובת שירות המילואים.

ראובן ריבלין: המרכז הוא חייל המילואים.

ראובן ריבלין: השאלה היא מה המרכז.

ראובן ריבלין: האם המוסד או חייל המילואים.

ראובן ריבלין: חוק זה מיועד לחייל המילואים.

ראובן ריבלין: לכן הוא חייב להיות בוועדת החוץ והביטחון, כי הראיה היא ראיה בנושא הביטחוני-לאומי.

ראובן ריבלין: זה הכול.

ראובן ריבלין: על אפם וחמתם של מוסדות החינוך.

יעקב מרגי: טוב, תודה.

יעקב מרגי: מי בעד להעביר את זה לוועדת החינוך, התרבות והספורט?

ארבל אסטרחן: תעשה זה מול זה.

יעקב מרגי: זה מול זה?

יעקב מרגי: בהצבעה אחת?

ארבל אסטרחן: כן.

יעקב מרגי: טוב, רבותיי מי שבעד זה ועדת החינוך, התרבות והספורט.

יעקב מרגי: מי שנגד זה ועדת חוץ וביטחון.

יעקב מרגי: במליאה לא נשמעו הצעות.

יעקב מרגי: אני מעמיד זה מול זה, רבותיי, בעד – חינוך.

יעקב מרגי: נגד – חוץ.

יעקב מרגי: מי בעד?

יעקב מרגי: מי נגד?

יעקב מרגי: מי נמנע?

יעקב מרגי: הצעת החוק הנ"ל תידון בוועדת החוץ והביטחון.

יעקב מרגי: 13 הצביעו נגד.

יעקב מרגי: הצעת חוק ביטוח מידע גנטי (תיקון-עריכת בדיקה גנטית להורות), התשס"ז-2007, של חבר הכנסת אביגדור יצחקי (פ/2555/17).

יעקב מרגי: נשמעו הצעות להעביר את הצעת החוק לוועדת המדע והטכנולוגיה או לוועדת החוקה, חוק ומשפט.

יעקב מרגי: יושב ראש ועדת המדע והטכנולוגיה מבקש להעביר את ההצעה אליו מן הנימוק, כי חוק המידע הגנטי חוקק בוועדת המדע והוא בתחום סמכותה.

יעקב מרגי: חבר הכנסת אביגדור יצחקי, המגיש, מבקש להעביר את הצעתו לידון בוועדת העבודה, הרווחה והבריאות.

יעקב מרגי: הייעוץ המשפטי סובר כי צריך להעביר לוועדת המדע והטכנולוגיה.

יעקב מרגי: חבר הכנסת גפני, בבקשה.

משה גפני: בקדנציה הקודמת כשהיה חוק דומה, הוא היה בוועדת החוקה.

משה גפני: יש לעניין הזה השלכות מאוד מאוד חמורות מבחינת הענין שזה לא נושא של זהות במובן הצר של המילה.

משה גפני: יש פה בעיות, ובקדנציה הקודמת חוקים דומים נדונו בוועדת חוקה.

משה גפני: אין לי הבוקר כזאת סימפטיה לוועדת החוקה, אבל אני חושב שמקומו של החוק הזה בוועדת החוקה.

משה גפני: על כל פנים, זו לא ועדת העבודה והרווחה, מכיוון שזה לא הנושא הזה.

משה גפני: זה או ועדת המדע או - - -

אביגדור יצחקי: ועדת המדע זה בסדר?

משה גפני: כן, ועדת המדע זה בסדר.

יעקב מרגי: תודה רבה.

יעקב מרגי: אורי אריאל, בבקשה.

אורי אריאל: למיטב ידיעתי, כך נמסר לי, היתה הסכמה עם חבר הכנסת יצחקי לוועדת המדע שבראשה אמור להיות חבר הכנסת בני אלון.

אורי אריאל: אני חושב שכך נכון ומבקש מהחברים על דעת המציע יצחקי להעביר את זה לוועדת המדע.

אביגדור יצחקי: אין לי שום בעיה.

אביגדור יצחקי: אבל אני רוצה לחזור ולהתחייב שבנושא הממזרות לא תיפול שערה אחת מהחוק הזה.

אביגדור יצחקי: לחלוטין אני לא אתן שיתגלו ממזרים חדשים.

יעקב מרגי: טוב, לגופו – מי בעד להעביר את זה לוועדת המדע והטכנולוגיה?

יעקב מרגי: מי נגד?

יעקב מרגי: מי נמנע?

יעקב מרגי: 16 בעד.

יעקב מרגי: אין מתנגדים.

יעקב מרגי: הצעת החוק הנ"ל תעבור לידון בוועדת המדע והטכנולוגיה.

יעקב מרגי: רבותיי, סדר היום.

יעקב מרגי: ב.

יעקב מרגי: הצעה להקמת ועדת חקירה פרלמנטרית בנושא קליטת ערבים בשירות הציבורי

יעקב מרגי: אני חוזר לסעיף ב' בסדר היום, שדחינו אותו על פי בקשתו של חבר הכנסת טיבי.

יעקב מרגי: הצעה להקמת ועדת חקירה פרלמנטרית בנושא קליטת ערבים בשירות הציבורי, של חבר הכנסת טיבי.

יעקב מרגי: הכנסת החליטה בישיבתה מיום רביעי, י"ח בתמוז התשס"ז, 4 ביולי 2007, להביא לוועדת הכנסת הצעה להקים ועדת חקירה פרלמנטרית בנושא קליטת ערבים בשירות הציבורי, של חבר הכנסת אחמד טיבי.

יעקב מרגי: על פי סעיף 97 (ג) לתקנון הכנסת תכין ועדת הכנסת בתוך שלושים יום הצעה להקמת ועדת חקירה או הצעה להסמכת אחת הוועדות הקבועות בכנסת כוועדת חקירה, אולם רשאית היא להביא בצד הצעתה המלצה לכנסת להסיר את ההצעה מסדר היום.

יעקב מרגי: חבר הכנסת טיבי אתה רוצה להתייחס?

אחמד טיבי: כן.

אחמד טיבי: תודה רבה.

אחמד טיבי: ההצעה הזאת עברה בהסכמת ראש הממשלה והקואליציה ואני מודה לו על כך.

אחמד טיבי: זו הסיבה שהעברתי אותה במליאה.

אחמד טיבי: הרי מטרת הועדה הזו היא ליישם את החוק - אין פה משהו חדש - ולמצוא מכנה אפקטיבי כדי ליישם את הוראות החוק.

אחמד טיבי: יש כמה שינויים.

אחמד טיבי: במקום עמירה דותן, שלא מעוניינת, יכהן חבר הכנסת אביגדור יצחקי, ובמקום אלחנן גלזר תכהן חברת הכנסת זהבה גלאון – מי שלא מעוניין ומי שכן מעוניין.

נסים זאב: הייתי בהצבעה בנושא הזה כשזה עבר במליאה.

נסים זאב: אני חושב שהחברים לא שמו לב מספיק לעניין, להקים ועדת חקירה.

נסים זאב: היום אנחנו נמצאים במצב שיש מספר חוקים להביא לשוויוניות בכל מה שקשור – אם זה בעבודה, אם זה בנציגים, אם זה בשלוחות – בערביי ישראל, ולנסות לצמצם פערים.

נסים זאב: לדעתי, ועדת החקירה כרגע היא לא במקומה, היא לא לעניין.

נסים זאב: אם ראש הממשלה הסכים – אני לא מאמין שהוא הסכים – לוועדת חקירה – הוא הסכים לרעיון לשוויוניות בין ערבים ליהודים בכל מה שקשור לחקיקה האחרונה שהיתה פה במליאה.

נסים זאב: אני לא מאמין שהוא הסכים לוועדת חקירה.

נסים זאב: ואם הוא הסכים לוועדת חקירה, אני מציע להקים ועדת חקירה נגד ראש הממשלה.

יעקב מרגי: תודה רבה, חבר הכנסת הרב פרוש.

מאיר פרוש: אני לא כל כך מבין מה הוא מציע.

מאיר פרוש: אני רוצה לומר למציע וגם לחברים: אל"ף, אני דורש את כבודה של יהדות התורה, ואני לא חושב שבוועדת חקירה מהסוג הזה יכול שתוקם ועדה מבלי שליהדות התורה יהיה בה נציג.

מאיר פרוש: דבר שני, אני רוצה לומר למציע: תאמין לי שאין מי שיכול להבין מיעוט כנציג מיעוט.

מאיר פרוש: אתה כמציע הצעה כזו צריך לבקש שיהיו בה נציגים של מיעוטים.

מאיר פרוש: אם החרדים מבקשים ייצוג- - -

אחמד טיבי: אני אגיד לך.

אחמד טיבי: השם של נציג סיעתך נמצא פה והצענו 11 שמות.

אחמד טיבי: ביקשו ממני להוריד שניים בוועדת הכנסת.

מאיר פרוש: אני מבקש לחזור ולומר, אתה מבין שמיעוט יכול להבין מיעוט הרבה יותר טוב מאשר אדם שבא ומייצג את הכלל.

אחמד טיבי: בהחלט.

יעקב מרגי: תודה.

יעקב מרגי: חבר הכנסת בן ששון.

מנחם בן-ששון: תראו חברים, אני אמרתי את זה גם לחבר הכנסת טיבי: אני מלא סימפטיה לנושא, אני לא מסכים לפרוצדורה.

מנחם בן-ששון: יש שני אפיקים: אפיק אחד הוא ועדה מיוחדת.

מנחם בן-ששון: זה לא אכפת לי, אני חושב שהכנסת הקימה ויש לנו דוגמאות לזה.

מנחם בן-ששון: אני מתנגד התנגדות אמיתית לזה שוועדת החקירה תהיה לא בוועדת החוקה.

מנחם בן-ששון: למה?

מנחם בן-ששון: תפתחו את הדו"ח הנהדר שקיבלנו בעמוד 24, היום, ותראו: ועדת חקירה פרלמנטרית בענייני האזנות סתר.

מנחם בן-ששון: קיבלתי את עמדת הוועדה והקמתי את זה בתוך ועדת החוקה וויתרתי.

מנחם בן-ששון: ועדת חקירה בנושא עמלות הבנקים – זה היה אופוזיציה, התקבלה העמדה וזה הפך להיות ועדת חקירה פרלמנטרית בועדת הכלכלה.

מנחם בן-ששון: אז יש שתי אופציות: אם רוצים ועדת חקירה, שזה יהיה במסגרת ועדת חוקה, נעשה את זה בוועדת משנה.

מנחם בן-ששון: אם לא, שזה יהיה ועדה מיוחדת.

מנחם בן-ששון: אמרתי את זה בעבר לחבר הכנסת דוקטור טיבי.

אחמד טיבי: אתה רוצה להוציא אותי מהוועדה?

אחמד טיבי: אני לא חבר ועדת חוקה.

גדעון סער: לפי התקנון - - -

מנחם בן-ששון: חבר הכנסת יצחקי, בהיותו יו"ר הקואליציה, וחברת הכנסת רוחמה אברהם – עכשיו היא השרה – יצרו סגנון מסוים בעבודה.

מנחם בן-ששון: לכן אני מציע אחד משני הדברים: או ועדת חקירה – אני לא אהיה יושב ראש, חבר אחר יהיה יושב הראש.

מנחם בן-ששון: זה לא מה שאני מחפש.

מנחם בן-ששון: או שזו תהיה ועדת חקירה במסגרת ועדת החוקה, חוק ומשפט, או שתוקם ועדה מיוחדת בכנסת, ואולי זה הפיתרון היפה ביותר.

ראובן ריבלין: המליאה החליטה.

ראובן ריבלין: מה שהוא יכול זה רק להחזיר את זה למליאה.

ראובן ריבלין: כיושב ראש כנסת חייבתי שזה יהיה ועדת חוץ וביטחון.

יעקב מרגי: חבר הכנסת אורי אריאל.

אורי אריאל: אני מבקש לשאול את חבר כנסת טיבי, המציע, אם הוא פנה – אני שואל כיושב ראש סיעת איחוד לאומי - מפד"ל – אם פנית לסיעתנו?

אחמד טיבי: לא, אני לא פניתי.

אחמד טיבי: אני הוגבלתי במספר חברי הכנסת שיהיו חברים בוועדה, רק תשעה חברי כנסת.

אחמד טיבי: אמרו לי שאלה התקנות.

אחמד טיבי: זו הסיבה.

אחמד טיבי: אני אשמח אם תשתתפו בדיונים.

אורי אריאל: היות ואפילו לא היתה פניה, אתה יכול אחרי זה להחליט ולהציע את מה שאתה רוצה, זה מספיק.

אורי אריאל: אתה לא צריך לנמק למר בן ששון ואחרים למה.

אורי אריאל: אנחנו נתנגד.

אורי אריאל: אני אשמח אם בפעם הבאה אם תרצה, תתייעץ אתנו.

אורי אריאל: אם לא – אתה יכול להמשיך בדרכך.

אורי אריאל: זה בסדר גמור.

יעקב מרגי: חבר הכנסת גבאי.

אליהו גבאי: רבותיי, ועדת חקירה ממלכתית – לדעתי אין מקום, זו סתם הלקאה, זה סתם יביא להסתה.

אליהו גבאי: כמו שלא הקמנו ועדת חקירה להשתלטות הבדווים על קרקעות המדינה, לא הקמנו ועדות חקירה על שלא משלמים מיסים ברשויות המקומיות הערביות.

אליהו גבאי: לא הקמנו ועדת חקירה להסתות המואזינים נגד מדינת ישראל.

אליהו גבאי: על מה אתם מקימים ועדת חקירה?

אליהו גבאי: איזה מין דבר זה?

אליהו גבאי: רבותיי, תרדו מוועדות החקירות האלה, אין לזה מקום.

אליהו גבאי: אז אפשר גם להקים בשביל אנשים מעיירות הפיתוח שלא משולבים במשרדי ממשלה ולא בדירקטורים, אין לזה סוף.

אליהו גבאי: לא על כל דבר מקימים ועדת חקירה.

אליהו גבאי: זו זילות בוועדת החקירה.

אליהו גבאי: אין מקום ואני מבקש: תורידו את זה מסדר היום.

אליהו גבאי: כי אם נתחיל להקים ועדות חקירה אפשר להקים עוד מאה ועשרים ועדות חקירה שהן באמת הרבה יותר חשובות משילובם של הערבים במשרדי ממשלה.

אליהו גבאי: אני פונה לחבריי להצביע נגד.

אליהו גבאי: מה גם שיש ועדה, יש חוק.

יעקב מרגי: חברת הכנסת תירוש.

רונית תירוש: אני הולכת להצביע נגד ואני רוצה להסביר מדוע.

רונית תירוש: מעבר להצעת החוק שקיימת – אני מאוד בעד העניין עצמו – אני זוכרת כמנכ"לית משרד החינוך שהיתה הנחיה לשלב עובדים מהמגזר הערבי בשירות הציבורי.

רונית תירוש: עכשיו אם המדינה פועלת בניגוד להנחיות נציבות שירות המדינה, אני חושבת שזה מקום לבירור אצל מבקר המדינה או לחילופין בוועד לענייני ביקורת המדינה ולא היתי רצה ומקימה ועדת חקירה פרלמנטרית, בטח לא בשלב הזה, לפני שביקורת המדינה ומבקר המדינה בפניה מסודרת בודקים את הנושא.

יעקב מרגי: חבר הכנסת מיקי איתן, בבקשה.

מיכאל איתן: רבותיי, אני לא מבין איך כל כך הרבה אנשים יכולים לבזבז כל כך הרבה זמן על דבר כל כך מגוחך.

מיכאל איתן: ועדת החוקה, חוק ומשפט, יכולה מחר בבוקר – אם אני הייתי יושב ראש, זה מה שהייתי עושה לכם, מקים ועדה בדיוק לכל העניין הזה ולא תהיה לה פחות סמכות.

מיכאל איתן: ועדת חקירה לבדיקת השילוב של המגזר הלא יהודי, או מיעוטים, בשירות המדינה.

מיכאל איתן: זה נושא שקשור לוועדת החוקה, הוא מטופל על ידי ועדת החוקה, לוועדת החוקה יש את כל הסמכויות.

מיכאל איתן: ועדת החקירה המוצעת כאן אין לה אפילו חצי סמכות יותר ממה שיש לוועדת החוקה.

מיכאל איתן: כאן כותבים תקנונים ואנשים מתפלספים, מבזבזים זמן כשהכל שטויות.

מיכאל איתן: מה יש כאן?

מיכאל איתן: יש כא רק דבר אחד, וזה הפוליטיקה.

מיכאל איתן: כשבא חבר כנסת ורוצה לקדם נושא והוא לא יושב ראש ועדת החוקה, הוא רוצה קרדיט, אז הוא מתחיל לארגן ואז הוא אומר: בואו נקים ועדת חקירה.

מיכאל איתן: מה זה ועדת חקירה?

מיכאל איתן: צודק יושב ראש ועדת החוקה: יש ועדת חוקה שזה תפקידה ויש לה את כל הסמכויות ואתם לא נותנים לאף ועדה שום סמכות נוספת.

מיכאל איתן: אם אתם בכל אופן רוצים משהו, יש ועדה מיוחדת – תקימו ועדה מיוחדת.

מיכאל איתן: אי אפשר לעשות צחוק עם הביטוי הזה ולעשות ממנו זילות של ועדת חקירה, כשאין כאן שום חקירה.

יעקב מרגי: יולי אדלשטיין, בבקשה.

יולי יואל אדלשטיין: אני מוותר לחבר הכנסת ריבלין.

ראובן ריבלין: אני רוצה רק להעיר לחבר הכנסת איתן דבר אחד: הנושא עלה לדיון על פי בקשת חבר כנסת במליאה, וחברי הכנסת – את המושכלות שאתה מביא – לא באו להביע בהצבעה.

ראובן ריבלין: הם היו יכולים בהצעה לסדר שהיתה רשומה לסדר היום להצביע נגד הקמת ועדת חקירה.

מיכאל איתן: צריך לשנות את החוק, רובי, או לתת לוועדת החקירה סמכויות - - -

ראובן ריבלין: אני רציתי להצביע ולא הספקתי להצביע, הייתי מצביע בעד.

ראובן ריבלין: אבל יכלו אנשים שרצו נגד להצביע נגד.

ראובן ריבלין: לא לבוא לוועדה ולבטל את החלטות המליאה משום שהן לא הגיוניות.

ראובן ריבלין: בכנסת הקודמת היה על סדר היום הנושא של פינוי-פיצוי, ונדרשה ועדת חקירה שעברה על ידי המליאה, בנושא פינוי גוש קטיף.

ראובן ריבלין: אז עמדתי על כך, כיושב ראש הכנסת, שהוועדה הזאת תהיה ועדת חוץ וביטחון ושאליה יצורף מגיש הבקשה.

ראובן ריבלין: אכן, יובל שטייניץ קבע שוועדת חוץ וביטחון תשמש כוועדת חקירה, צירף את החבר ואיפשר לו לעמוד בראש ועדת המשנה הזו.

ראובן ריבלין: אני מציע שבאמת המציע, שזכה ברוב במליאה, יסכים להקמת הוועדה שהוא ביקש באמצעות ועדת הכנסת המוסמכת – ועדת החוקה – אנחנו נחליט שהוא מצורף לוועדה ונבקש מיושב ראש ועדת החוקה לאפשר לו לישב בראש הוועדה.

ראובן ריבלין: זו ההצעה, ואני חושב שהיא אלגנטית, לפיתרון הבעיה.

יעקב מרגי: חברת הכנסת נאדיה חילו.

נאדיה חילו: אני חושבת שההצעה להקים מסגרת ועדת חקירה היא מאוד נכונה.

נאדיה חילו: יש לה אחיזה במציאות מסוימת.

נאדיה חילו: הרי יש לנו מציאות ואף אחד לא יכול להתעלם ממנה, לטמון את ראשו ולא לראות את המספרים שבאמת זועקים, שהרבה מאוד אקדמאיים עם יכולות מקצועיות, אנשים ראויים, לא נקלטים.

נאדיה חילו: זו המציאות.

נאדיה חילו: הם בחוץ.

נאדיה חילו: ההשכלה הולכת ועולה.

נאדיה חילו: לכן אני חושבת שההחלטה היא נכונה ואם המציע יקבל את היוזמה שהוצעה פה על ידי יושב ראש הכנסת הקודם, אני אתמוך, אם תהיה הסכמה על היוזמה ועל ההצעה האחרת.

יעקב מרגי: חבר הכנסת מילר.

אלכס מילר: אנחנו לא נוכל לתמוך בשום קונסטלציה שמליאת ועדת חקירה תופיע בתוך הדבר הזה.

אלכס מילר: אם יושב ראש ועדת החוקה מקים ועדת משנה, אין לנו שום בעיה עם זה.

אלכס מילר: ועדת חקירה – אין שום סיכוי.

יעקב מרגי: חבר הכנסת בן ששון.

מנחם בן-ששון: אני נאמן לשיטת העבודה ואתם שמעתם את זה שלוש פעמים.

מנחם בן-ששון: אם הייעוץ המשפטי יגיד לי שאני יכול לעשות את זה בתוך הוועדה, ובתוך הוועדה יש לנו חבר – אני כבר חשבתי להציע שחבר הכנסת טלב אלסאנע יהיה יושב ראש הועדה - - -

אחמד טיבי: תגיד לי, אתה אדם נורמלי?

יעקב מרגי: תחזור בך.

אחמד טיבי: אני חוזר בי.

אחמד טיבי: חוזר מאד, אפילו.

אחמד טיבי: חוזר פעם שלישית.

מנחם בן-ששון: התקנון אומר שחבר ועדה יכול להיות יו"ר ועדת משנה.

מנחם בן-ששון: אז אני אומר את זה בדיוק לפי התקנון.

מנחם בן-ששון: יש לנו חבר ועדה ששמו חבר הכנסת טלב אלסאנע.

מנחם בן-ששון: אני לא יכול לתת לו הנחיות, כבר פעם אחת עשיתי את זה וקיבלתי על הראש.

מנחם בן-ששון: אני יכול להגיד את מה שאמרתי בשלב הנוכחי.

ראובן ריבלין: אני מבקש להצביע על ההצעה שלי.

ראובן ריבלין: או כן או לא.

יעקב מרגי: רבותיי, קודם כל, לתשומת לבך, אחמד טיבי – במסמך שלך כתוב שהוועדה היא בנושא אי קליטת ערבים.

אחמד טיבי: קליטת ערבים.

יעקב מרגי: אחמד, אם אתה מקבל את הצעת הפשרה שזה יהיה בוועדת משנה של ועדת חוקה, חוק ומשפט, אתה צריך למשוך את בקשתך להקמת ועדת חקירה.

אחמד טיבי: נצביע קודם על ההצעה.

ראובן ריבלין: ההצעה היא שוועדת חוקה, חוק ומשפט היא זו שתקיים את הדיונים בנושאים המבוקשים, בצורת ועדה שבראשה יעמוד אחמד טיבי.

ראובן ריבלין: הוא יכול לקרוא לה ועדה מיוחדת, הוא יכול לקרוא לה ועדת משנה.

ראובן ריבלין: הוא יכול לקרוא לה מה שהוא רוצה, ובלבד שהנושא הזה יידון.

יעקב מרגי: אבל הוא חייב למשוך את בקשתו.

ראובן ריבלין: לא.

ראובן ריבלין: הוא לא חייב.

מנחם בן-ששון: אני אמרתי שאני יכול להקים ועדה ואני בהחלט רואה אפשרות שחבר הכנסת טלב אלסאנע יעמוד בראשה.

זהבה גלאון: בסדר, והם יתחלפו.

זהבה גלאון: הם מאותה סיעה.

זהבה גלאון: נו כבר.

יעקב מרגי: גדעון סער, בבקשה.

גדעון סער: אני רוצה רק להעיר הערה אחת: זו טעות של התקנון.

גדעון סער: להבנתי סעיף 97ג(ב) קובע את שתי האופציות: הקמת ועדה בהרכב מיוחד, או ועדה קבועה, כאשר אני מסב את תשומת הלב שיש סייג שבכל מקרה המציע צריך להיות חבר הוועדה.

ארבל אסטרחן: רק אם מקימים הרכב.

ארבל אסטרחן: או הקמת ועדה או הרכב.

גדעון סער: אני בספק אם הסיפא של הסעיף לא חלה על הרישא.

גדעון סער: אבל מה שלא מופיע זה ועדת משנה.

גדעון סער: זאת אומרת: אני לא משוכנע שניתן.

גדעון סער: כתוב: הסמכה של אחת הוועדות הקבועות.

גדעון סער: זאת אומרת אתה יכול ללכת או על ה-9 או על ה-17, להבנתי.

גדעון סער: אני לא יודע אם אתה יכול ללכת על ה-17 ולחלק אותה.

ראובן ריבלין: עם כל הכבוד ליועצת המשפטית, קבענו תקדים בכנסת הקודמת.

ראובן ריבלין: צירפנו לוועדה המכהנת את המציע בהסכמת הקואליציה.

ראובן ריבלין: דרשנו שכמו שהוא יכול בוועדה רגילה– אריה אלדד צורף.

גדעון סער: אני עומד על דעתי, שהסיפא של סעיף ב', שחבר הכנסת המציע את ועדת החקירה יהיה חבר בהרכב, חל על כל הסעיף, כי אין נקודה בסעיף, יש רק פסיקים.

יעקב מרגי: היועצת המשפטית.

ארבל אסטרחן: המקור – יש הוראות, אכן, בתקנון הכנסת, אבל המקור החוקי להקמת ועדה חקירה פרלמנטרית הוא בחוק יסוד הכנסת.

ארבל אסטרחן: ושם כתוב: הכנסת רשאית למנות ועדת חקירה, אם על ידי הסמכת אחת הוועדות הקבועות, ואם על ידי בחירת ועדה מבין חבריה כדי לחקור.

ארבל אסטרחן: אלו החלופות.

גדעון סער: בסדר אבל תמשיכי את התקנות.

ארבל אסטרחן: בחוק יסוד אין את התוספת הזו.

גדעון סער: מה זה קשור?

גדעון סער: התקנון הרי מאפשר את זה.

ראובן ריבלין: התקנון לא סותר את החוק.

גדעון סער: יש הוראות משלימות.

גדעון סער: אני יכול להוכיח לך שבנושא דיון לפי 40 חברי כנסת, שקבוע בחוק, יש הוראה בתקנון וההוראה בתקנון משלימה וקובעת דברים שאין בחוק.

גדעון סער: הסעיףשל התקנון בהחלט מאפשר את זה, וזה גם היה פה.

גדעון סער: את ישבת כיועצת משפטית.

גדעון סער: את רוצה שאני אוציא פרוטקולים ואראה לך?

ראובן ריבלין: אדוני היושב ראש, בהמשך לאמירתו המלומדת של גדעון סער, אני רוצה להסביר ליועצת המשפטית: יש דבר שהוא לקונה, שהוא חוסר הסדר, שפשוט לא קבעו בתקנון המשני, ויש הסדר שלילי.

ראובן ריבלין: אין כאן הסדר שלילי אוסר, ופירשנו את זה בכנסת הקודמת ומצאנו פתרון פוליטי ומשפטי שעומדים אחד ליד השני, גם אם הם לא האורים ותומים.

ראובן ריבלין: החוק לא אוסר את מה שכתוב בתקנון.

ראובן ריבלין: זאת אומרת: אין כאן הסדר שלילי אלא יש כאן חוסר הסדר, ואנחנו מילאנו את החלל הזה.

ראובן ריבלין: אמרנו: הכבשה שלמה והזאב שבע.

ראובן ריבלין: יושב ראש הוועדה יסכים שלעניין זה המציע יצורף לוועדה, כפי שאריה אלדד, שלא היה חבר ועדת חוץ וביטחון, צורף לוועדת חוץ ובטחון אחרי שהוא זכה.

ראובן ריבלין: ארבל אסטרחן: היו שתי אצבעות לסיעה?

ראובן ריבלין: נכון.

ראובן ריבלין: היו שתי אצבעות לסיעה.

ראובן ריבלין: רוצה אחמד טיבי להוציא את אלסאנע – יכול להוציא את אלסאנע.

ראובן ריבלין: יש תקדים שפעם זה מימין ופעם משמאל, פעם אצל היהודים ופעם אצל הערבים.

נסים זאב: אני מבקש שנצביע קודם על מי בכלל בעד הקמת ועדת חקירה.

נסים זאב: אחר כך נראה איפה לקבור אותה.

נסים זאב: בוועדה הזו או בוועדה שניה.

יעקב מרגי: קולט אביטל.

קולט אביטל: קודם כל, הנושא הוא חיוני, וראוי וצריך לבדוק אותו עד תום, ואני מצטרפת לדרישה שהנושא הזה יקבל את הטיפול הנכון.

קולט אביטל: יחד עם זאת, אם קיימת בעיה וישנה ועדת משנה, שלצערנו לא תיפקדה עד עכשיו ולא התכנסה, והיא יכולה, באופן שוטף בכל השנה ולא רק כוועדת חקירה, לגרור כל הזמן אנשים ולבדוק, כמו נציב שירות המדינה, כמו שזה נעשה בעבר – אני חושבת שמן הדין שזה יהיה כוועדת משנה קבועה.

קולט אביטל: בי"ת, אני חושבת שכפי שקרה לי כשצורפתי לוועדת החוקה בזמנו כדי לקדם חוק, לא צריכה להיות סיבה שאחמד טיבי לא יהיה זה שמנהל את הדיונים שלה.

יעקב מרגי: תודה.

יעקב מרגי: נאדיה, בבקשה.

נאדיה חילו: אני דיברתי, אבל כולם היו עסוקים, כולל אדוני.

יעקב מרגי: טוב, רבותי בבקשה.

יעקב מרגי: אני מסכם את הדיון בצורה כזו: אני מביא להצבעה.

ראובן ריבלין: את הצעתי, ברמה העקרונית.

ראובן ריבלין: צודק ניסים זאב.

ראובן ריבלין: אם היא תעבור אז נעשה את ההצבעות הנוספות.

יעקב מרגי: עם כל הכבוד, אני שאלתי את היועצת המשפטית שלנו.

ראובן ריבלין: צריך לשאול, לא תמיד צריך לשמוע מה היא אומרת, אבל חובתך לשאול.

יעקב מרגי: בגלל חוסר הידיעה שלנו אני מעדיף להישען עליה וסליחה עם האחרים.

ראובן ריבלין: יש תקדים מפורש בנושא הזה.

ארבל אסטרחן: אני מנסה פה למצוא את התקדים, כי להבנתי החוק אינו מאפשר לצרף עוד מישהו להרכב של ועדה, כאשר מסמיכים ועדה קבועה כוועדת חקירה.

יעקב מרגי: לא ועדת חקירה.

זהבה גלאון: אבל הוא לא ביקש את זה כוועדת חקירה.

ראובן ריבלין: המציע מסכים שהנושא יעבור לוועדה שתשמש כתחליף לוועדת חקירה.

ראובן ריבלין: המציע מוסף ומתווסף לוועדה לצורך העניין.

ארבל אסטרחן: אפשר שהמציע יוזמן לוועדת החוץ והביטחון.

ראובן ריבלין: מיקי היה יושב ראש הוועדה והוא קיבל את אריה אלדד.

ראובן ריבלין: זה היה על השחיתות ולא על אירועי עמונה.

ארבל אסטרחן: זה לא תואם את הוראות התקנון, אבל אם ועדת הכנסת תחליט על זה בהסכמה אפשר יהיה לעשות את זה.

יעקב מרגי: רבותיי, יש לנו מצד אחד הצעה של חבר הכנסת ראובן ריבלין להעביר את זה לוועדת משנה שהיא ועדת חוקה, ובלבד שיעמוד בראשה חבר הכנסת אחמד טיבי.

ראובן ריבלין: לא.

ראובן ריבלין: שהוא יצורף לעניין זה.

יעקב מרגי: יושב ראש ועדת החוקה, חוק ומשפט מתנגד.

זהבה גלאון: היא אמרה שזה בסדר.

זהבה גלאון: ארבל אמרה שאם יש הסכמה, אז אין בעיה.

יעקב מרגי: ועדת משנה.

יצחק גלנטי: אבל מדוע לא במקום טלב אלסאנע?

זהבה גלאון: כי יש תקדימים.

זהבה גלאון: היא הסבירה ואתה לא הקשבת.

קריאה: ואם ועדת החוקה תחליט שהיא לא רוצה אותו בתור יושב ראש?

זהבה גלאון: היא אמרה לך עכשיו שיש שני תקדימים.

יעקב מרגי: אחמד ומנחם, אני אקבע ישיבה נוספת היום בנושא הזה, תגיעו להבנות.

יעקב מרגי: רבותיי, הנושא לעת עתה יורד מסדר היום, תקבלו הזמנה לישיבה מיוחדת.

יעקב מרגי: ה.

יעקב מרגי: חילופין בראשות ועדת המדע והטכנולוגיה

יעקב מרגי: אני חוזר לחילופין בוועדות.

יעקב מרגי: יושבת ראש הוועדה לפניות הציבור, שהיא חברת הכנסת סופה לנדבר – לפי הבנות שהגיעו גם עם חבר הכנסת בני אלון, שהוא יהיה מוכן לקבל את ועדת המדע והטכנולוגיה, בשונה ממה שהומלץ בוועדת הכנסת בתחילת הקדנציה.

יעקב מרגי: אי לכך, אנחנו נצטרך להצביע על המלצתנו לוועדת המדע והטכנולוגיה שבני אלון יעמוד בראשה.

יעקב מרגי: אני אמרתי את זה מקודם, כרגע מחזיק בפיקדון בוועדת המדע חבר הכנסת זבולון אורלב, שמכהן גם כיושב ראש הוועדה לביקורת המדינה.

יעקב מרגי: חבר הכנסת פרוש, בבקשה.

מאיר פרוש: טוען נציגה של יהדות התורה בוועדה המסדרת, ושמו חבר הכנסת משה גפני, שכסיעה של שישה חברים מגיעה ליהדות התורה ראשות הוועדה לפניות הציבור.

מאיר פרוש: לא הייתי מעורב בדיונים דאז, אבל אני חושב שזו הסיעה היחידה בת שישה חברים שאין לה ראשות של וועדה ולכן אנחנו טוענים שזה מגיע לנו.

יעקב מרגי: חבר הכנסת סער.

גדעון סער: אדוני היושב ראש אני רוצה להציג את השתלשלות העניינים, אשר חייבת להביא לתוצאה של מינוי יושב ראש.

גדעון סער: כמובן, לא אכפת לנו שנושא ועדת פניות הציבור יישאר בידיה של חברת הכנסת לנדבר.

גדעון סער: בשעתו סוכם על חלוקת הוועדות בסבב מסוים, כאשר סיעת האיחוד הלאומי-מפד"ל קיבלה את הוועדה לענייני ביקורת המדינה, כתוצאה מזה שסיעת ישראל ביתנו שצורפה לקואליציה עזבה את הוועדה לענייני ביקורת המדינה.

גדעון סער: היא קיבלה במקומה את ועדת המדע.

גדעון סער: יחד עם זאת, עדיין הגיע לה שליש מוועדה קטנה, מה שנקרא.

גדעון סער: התפקיד של פניות הציבור הגיע לבני אילון כבר לפני חודש וחצי.

גדעון סער: אנחנו פוגעים בזכותו לפי החלטות הוועדה המסדרת.

גדעון סער: בינתיים אמרה הקואליציה דבר לגיטימי: אני רוצה למסור לישראל ביתנו – שהפכה לסיעה קואליציונית וממילא יכלה להחליף את המדע בביקורת המדינה כבר לפני כמה חודשים – אני רוצה להישאר בפניות הציבור.

גדעון סער: אז זכותה של ישראל ביתנו וזכותה של הקואליציה לעשות את הסיבוב הזה, אבל אי אפשר לעכב עוד את בני אילון שמגיעה לו ועדה מלפני חודש וחצי.

יעקב מרגי: לכן נצביע היום.

יעקב מרגי: תודה רבה.

יעקב מרגי: חבר הכנסת פרוש, בבקשה.

אורי אריאל: אני רק, מבקש להתנצל בשם בני אלון.

אורי אריאל: הוא הקדים טיסתו בגלל המחשבה שתוקעים היום את הנמלים, לכן הוא טס הלילה.

אורי אריאל: זה הכול.

אורי אריאל: תודה.

יעקב מרגי: מי בעד להמליץ לוועדת המדע על חבר כנסת בני אלון?

יעקב מרגי: מי נגד?

יעקב מרגי: מי נמנע?

יעקב מרגי: 15 בעד, אין מתנגדים, אין נמנעים.

יעקב מרגי: ז.

יעקב מרגי: מינוי ממלא מקום ליושבת ראש הכנסת בעת העדרה מן הארץ

יעקב מרגי: הנושא הבא בסדר היום - מילוי מקום יושבת הראש בעת היעדרה מהכנסת.

יעקב מרגי: ביום 12 באוגוסט 2007 עתידה יושבת ראש הכנסת לצאת את גבולות המדינה כדי לשהות בארצות הברית וקנדה עד ליום 20 באוגוסט 2007.

יעקב מרגי: בהתאם להוראות סעיף 20(א) לחוק יסוד: הכנסת נבקש כי ועדת הכנסת תקיים דיון ותבחר בסגן יושב הכנסת כממלא מקום עבורה.

יעקב מרגי: יושבת ראש הכנסת מבקשת להמליץ כי האדם שייבחר הוא חבר הכנסת מגלי והבה.

קולט אביטל: על זה יש לי שאלה.

קולט אביטל: אני מבקשת לדעת אם יש משהו בחוקה או בתקנון של הכנסת, שאומר שחייב להיבחר רק מישהו מתוך המפלגה שלה.

קולט אביטל: יש שבעה סגנים, האם יש אפשרות תיאורטית להטיל את זה גם על סגן אחר?

ארבל אסטרחן: הסמכות היא של ועדת הכנסת.

נסים זאב: בזמנו, כביקורת, היו כמה סגנים.

יעקב מרגי: תודה רבה.

נסים זאב: רגע, אני רוצה לומר משהו.

יעקב מרגי: ניסים, תודה.

יעקב מרגי: אין לנו זמן.

יעקב מרגי: מי בעד המלצתה של יושבת ראש הכנסת?

יעקב מרגי: – מגלי והבה .

יעקב מרגי: מי נגד?

יעקב מרגי: מי נמנע?

יעקב מרגי: 8 בעד.

יעקב מרגי: נגד אין.

יעקב מרגי: נמנעת אחת.

יעקב מרגי: אי לכך חבר הכנסת מגלי והבה יחליף את יושבת ראש הכנסת בשהותה בחו"ל.

יעקב מרגי: ח.

יעקב מרגי: בקשת הממשלה להקדמת הדיון בהצעת חוק התקשורת (בזק ושידורים) (תיקון מס' 37), התשס"ז-2007

יעקב מרגי: בקשת הממשלה להקדמת הדיון בהצעת חוק התקשורת, בזק ושידורים, לפני קריאה שניה ושלישית.

יעקב מרגי: מי בעד?

יעקב מרגי: מי נגד?

יעקב מרגי: מי נמנע?

יעקב מרגי: שבעה בעד.

יעקב מרגי: 1 נגד.

יעקב מרגי: ט.

יעקב מרגי: הצעת חוק משכן הכנסת, רחבתו ומשמר הכנסת (תיקון – ועדת הבחירות המרכזית), התשס"ז-2007

יעקב מרגי: הצעת חוק משכן הכנסת, רחבתו ומשמר הכנסת (תיקון – ועדת הבחירות המרכזית), התשס"ז-2007, של חבר הכנסת מיכאל איתן, מספרה פ/2397/17, הוכנה לקריאה ראשונה.

מיכאל איתן: הצעת החוק לא קשורה לעניין, תשכחו ממנה, היא היתה רק מנוף לנסות ולפתור בעיה שהתעוררה, איפה תשב ועדת הבחירות המרכזית.

מיכאל איתן: ועדת הכנסת הטילה עלי, על פי התנדבותי, לכתוב איזשהו דוח על מנת לנסות ולהגיע לפתרון.

מיכאל איתן: הדוח מונח כאן, הוגש והכול.

מיכאל איתן: הגשתי דוח ביניים, והבקשה שלי היא שהוועדה תיתן לי מנדט לפתור על פי המתווה שהכנתי.

מיכאל איתן: לוועדה יש נוסח של ההצעה, החלטה, אני אסביר בפירוט את המתווה ואם יהיו שאלות אני אשיב.

מיכאל איתן: העיקרון שאני מציע, שכמו שהבנתי מקובל על הצדדים, הוא כזה: בעיקרון כל הסמכויות בכנסת, הבעל בית של הכנסת, הוא יושב ראש הכנסת, לא חשוב מי זה יהיה.

מיכאל איתן: בהסכמת יושב ראש הכנסת, ועדת הבחירות המרכזית, כסמל, כמקום שבו מקבלים את ההחלטות, כמקום שבו באות הסיעות, איפה שעם ישראל מסתכל – תשב בכנסת, על פי התנאים שיושב ראש ועדת הכנסת יקבע.

מיכאל איתן: באמצע יש פעילויות שחלקן מתבצעות כבר היום במרכז לוגיסטי של הוועדה בשוהם, וחלקן מתבצעות היום וכרוכות בהכנת ובעבודות שמייצרות בעיות לכנסת, כמו למשל הדבר המרכזי שאיתרתי, העומס הגדול ביותר, הוא ספירת הקולות של המעטפות הכפולות, שמביאים במשאיות.

מיכאל איתן: אז עכשיו, המתווה שאני מבקש - - -

נסים זאב: נותנים לך סמכות.

מיכאל איתן: שניה, תן לי לסכם.

מיכאל איתן: המתווה שאני מבקש הוא כזה: אל"ף, ביקשתי כאן את ההחלטה, היא מופיעה בדוח בעמוד 19, ואני מבקש שאישרו לי אותה.

מיכאל איתן: אני רק אומר בגדול, המתווה הוא כזה: הוצאת המעטפות הכפולות מאושרת כרגע.

מיכאל איתן: הקביעה שוועדת הבחירות המרכזית תישאר כאן, מאושרת כרגע.

מיכאל איתן: באמצע, מה שיישאר, אני אשב ונגיע להסכמה.

יעקב מרגי: מנכ"לית ועדת הבחירות, בבקשה.

תמר אדרי: קודם כל, אני מאוד מודה למיקי איתן שהרים את הכפה ועשה עבודה מצוינת.

תמר אדרי: מה שאני הבנתי שהוועדה, בתקופת בין בחירות, תשב פה, ככה הרעיון, המטה של הועדה יישב פה בכנסת, ורק הנושא של שלושת ימי הספירה, כלומר - - - יהיה במקום אחר.

תמר אדרי: ככה אני הבנתי.

מיכאל איתן: לא.

מיכאל איתן: אני אסביר שוב, זה כתוב במפורש בדוח.

מיכאל איתן: הרעיון הוא שהמטה אכן ישב פה, את זה אנחנו מחליטים עכשיו.

מיכאל איתן: הרעיון שכל תהליך ספירת מעטפות הקולות ייצא מפה, את זה אנחנו מחליטים עכשיו.

מיכאל איתן: לגבי שאר הפעילויות, אנחנו נשב פעולה פעולה ואז נראה את זה בדוח, ועל זה תצביעו אחר כך.

מיכאל איתן: החלק הראשון, אני מקבל, המטה יישב פה.

מיכאל איתן: הם מקבלים ומסכימים.

תמר אדרי: מה זה פעולה פעולה?

תמר אדרי: אני לא מבינה.

תמר אדרי: אתה מדבר על התקופה של שלושה חודשים?

מיכאל איתן: אני לא מתמקח כעת על הזמן.

תמר אדרי: אני רק רוצה להבין.

מיכאל איתן: זה כתוב פה.

מיכאל איתן: אני מוכן לפרט את הכול.

תמר אדרי: אני הבנתי שזה לתקופה של שלושה חודשים.

מיכאל איתן: זה הכול כתוב פה, מילה במילה, אני לא אסטה מזה, כתוב פה: העניין של ועדת הבחירות מתחלק לשלוש תקופות - - -

ראובן ריבלין: המנגנון שהיה קיים כל הזמן עובר מפה?

מיכאל איתן: שנייה.

מיכאל איתן: אני חילקתי את זה לשלוש תקופות.

מיכאל איתן: התקופה השוטפת, שאין איתה בעיות - - -

ראובן ריבלין: התקופה השוטפת זה בין בחירות לבחירות.

מיכאל איתן: נכון.

מיכאל איתן: יש תקופה של היערכות, שזה - - -

ראובן ריבלין: מהרגע שאו שהגיע המועד, או שמחליטים על בחירות.

מיכאל איתן: נכון.

מיכאל איתן: אבל, יש תקופה שלישית, שאני קראתי לה ימי הבחירות, שזה השבוע או הימים שבהם הכנסת נערכת לקליטת מאתיים אלף מעטפות כפולות והצבעה ודברים כאלה.

ראובן ריבלין: שכל אולמות הכנסת הופכים לוועדה.

מיכאל איתן: בדיוק.

מיכאל איתן: עכשיו אמרתי כך: לגבי התקופה הראשונה – אין מחלוקת.

מיכאל איתן: לגבי התקופה השלישית – אין מחלוקת.

מיכאל איתן: לגבי האמצע – נשב אתם ונראה מה שאפשר, מתוך כוונה שעם ישראל יראה את ועדת הבחירות משדרת מהכנסת.

מיכאל איתן: זה הדבר הכי חשוב.

ראובן ריבלין: נכון.

תמר אדרי: מה שאני רוצה לומר זה – אני לא יודעת מה יהיה בתקופת הביניים, אנחנו נשב ונראה - - -

יעקב מרגי: בכל מקרה זה הכנה לקריאה ראשונה בלבד.

מיכאל איתן: זה לא יהיה חוק, זאת תהיה הסכמה.

תמר אדרי: אני חייבת לומר – וזה לא אומר שאנחנו לא מסכימים לשיחות – הנושא של ספירת הקולות הוא הנושאהרגיש ביותר, כך אני רואה אותו.

תמר אדרי: את ספירת הקולות עושים אחרי שכבר יש תוצאות הבחירות והרוחות מאוד סוערות.

תמר אדרי: הרעיון שאני שומעת – ואני רוצה להגיד מה דעתי האישית – זה שזה יהיה במרכז הלוגיסטי שלנו בשוהם, כי שם זה שלנו וזה אולי לא יעלה כסף.

תמר אדרי: זה דבר שאנחנו עוד נבדוק, ויכול להיות שזה יהיה במקום אחר, אנחנו לא מדברים על זה כרגע.

ראובן ריבלין: אנחנו כרגע מאשרים את התקופה הראשונה ואת התקופה האחרונה.

ראובן ריבלין: לגבי האמצע שיבוא בהצעה מה הוא רוצה.

תמר אדרי: אבל התקופה הראשונה – אני חושבת שזה צריך להישאר פה.

ראובן ריבלין: מי שחושב ככה צריך לדחות את ההמלצות.

יעקב מרגי: טוב, תודה רבה.

יעקב מרגי: תמר, סיימת?

תמר אדרי: כן.

תמר אדרי: אני לא יכולה להגיד שאני לא מקבלת – זאת החלטה שלכם.

תמר אדרי: אני רק רוצה להעלות את הנושא בפרוטוקול.

תמר אדרי: זה הכל.

יעקב מרגי: תודה.

יעקב מרגי: מנכ"ל הכנסת.

אבי בלשניקוב: מכובדי, יושב ראש הוועדה.

אבי בלשניקוב: ראשית, אני מברך את חבר הכנסת מיקי איתן ומודה לו על מסע הדילוגים, התיווך והעבודה המלומדת והרצינית בדוח הביניים שהוא הגיש.

אבי בלשניקוב: מבחינתי, אני נאמן להחלטות ועדת הכנסת גם מהפעם הקודמת.

אבי בלשניקוב: מהרגע שהוועדה המכובדת מאשרת, אני מתחייב מרגע זה לפעול על מנת למצוא מקום קבע, אם זה לוועדה ולמטה כאן במסגרת הכנסת, מקום קבע ראוי ומכובד.

אבי בלשניקוב: זה אל"ף.

אבי בלשניקוב: מה שאני מבקש זה שיהיה ברור שוועדת הבחירות המרכזית, כשם שאני מתארגן גם היא מתארגנת, ושלא תיווצר סיטואציה שאם יהיו בחירות בעוד שנה, שנתיים שלוש או ארבע, נשמע: לא התארגנו.

מיכאל איתן: את זה תשאיר לסוף.

מיכאל איתן: אני אתייחס לזה גם.

אבי בלשניקוב: מבחינתי, אני מבקש לקחת ברצינות את ההחלטות שלך.

מיכאל איתן: אני מבקש רק להעיר כאן:

מיכאל איתן: אנחנו עוסקים בדבר סופר רגיש.

מיכאל איתן: אנחנו לא יכולים להתחייב למה שאתה אמרת עכשיו, כי בשבילנו טוהר הבחירות והתקינות של מערכת הבחירות, עומדים לפני הנוחות של הכנסת או שלי או שלך, או של מישהו אחר.

מיכאל איתן: יכול להיות שאם אני אדע שיש בחירות בעוד שנה, אני אגיע למסקנה, אני לא יודע, שאנחנו נצטרך, גם את הספירה הבאה, עדיין לעשות פה.

מיכאל איתן: אני לא יודע.

מיכאל איתן: אני לא רוצה בשום פנים ואופן לקבל החלטות שאחר כך בגללן, חס וחלילה, נגיע למצב שניכשל בספירת קולות של בחירות.

מיכאל איתן: זה לא שווה.

מיכאל איתן: הפרופורציות לא שוות.

מיכאל איתן: כולנו צריכים להיות מאורגנים.

מיכאל איתן: כל שינוי יהיה כשאנחנו בטוחים שהבחירות יהיו כהלכה ולא תהיינה שום בעיות.

מיכאל איתן: זה הכי חשוב.

מיכאל איתן: איך נעשה את זה?

מיכאל איתן: אני לא אקח הרבה זמן.

מיכאל איתן: תוך פרק זמן קצר אני אכתוב גם את ההצעה שלי ועל זה נחליט פה.

מיכאל איתן: אז יהיה דיון יותר מסודר ונקבל את ההחלטה פה.

מיכאל איתן: אבל מוסכם – שלא יהיו אי הבנות.

מיכאל איתן: אני גם כתבתי את זה במידה מסוימת ואומרת את זה תמי עכשיו – מוסכם, שמרגע שמקבלים את ההחלטה והיא יודעת שההחלטה שהתקבלה פה מחייבת אותה להיערך לספירת קולות בחוץ, היא יוצאת מפה בידיעה שבבחירות הבאות היא צריכה להיות מוכנה לספירת קולות בחוץ.

אבי בלשניקוב: מאה אחוז.

אבי בלשניקוב: אני חושבת שהדברים האחרונים שאמרת הבהירו היטב מה כל אחד צריך לעשות מרגע זה.

מיכאל איתן: רק עוד חצי משפט.

מיכאל איתן: ב-29 קבענו פגישה שכל הגורמים לקיים על זה דיון.

מיכאל איתן: אנחנו עובדים על זה.

יעקב מרגי: תודה רבה.

יעקב מרגי: מביאים להצבעת החברים את הצעתו של חבר הכנסת מיקי איתן, כפי שמפורטת בנייר העמדה שהונח בפניכם.

יעקב מרגי: הצעת החלטה כפי שמופיעה בעמ' 19 של דוח הביניים.

יעקב מרגי: ובאותה הזדמנות, לפני הצבעה, גם מודים לו על ההשקעה בנושא.

יעקב מרגי: מי בעד?

יעקב מרגי: מי נגד?

יעקב מרגי: מי נמנע?

יעקב מרגי: פה אחד אושר.

יעקב מרגי: שישה בעד.